Violența asupra parlamentarilor germani continuă. Un politician de extremă dreaptă a fost lovit în timp ce se afla la supermarket
Data publicării:
Un politician german de extremă dreapta a fost lovit în plin peste față în timp ce se afla la un supermarket, amplificând şi mai mult explozia de atacuri violente asupra parlamentarilor de la toate partidele care se înregistrează în ultimul timp în Germania.
Mario Kumpf, membru al partidului Alternativa pentru Germania (AfD), a fost atacat la un magazin din oraşul Ebersbach-Neugersdorf din estul Germaniei, miercuri după-amiaza, informează joi dpa, preluat de Agerpres.
După ce l-a lovit pe Kumpf, agresorul s-a dus la cumpărături, în timp ce politicianul a chemat poliţia. Poliţiştii l-au arestat pe presupusul agresor în vârstă de 53 de ani şi au deschis un dosar pentru agresiune fizică.
Mario Kumpf este din 2019 membru al parlamentului landului Saxonia.
O serie de atacuri asupra unor politicieni şi lucrători de campanie politică au generat în Germania întrebări serioase cu privire la starea în care se află democraţia germană. Cancelarul federal Olaf Scholz a denunţat aceste agresiuni drept „scandaloase şi laşe".
Franziska Giffey, proeminent ministru al landului Berlin şi fostă primăriţă, care face parte din partidul de centru-stânga al lui Scholz, Social-Democrat (SPD), a fost atacată în timp ce se afla într-o librărie din capitala germană, mai devreme luna aceasta.
Matthias Ecke, membru al Bundestag şi al partidului SPD, a fost bătut şi spitalizat la Dresa la începutul lunii mai, în timp ce, cu doar câteva zile după, politiciana Yvonne Mosler de la partidul Verzilor a fost insultată, ameninţată şi scuipată în timp ce punea postere în acelaşi oraş.